text: Arbejdsulykke kostede benet
  16 juni 2014 kl. 14.26
  En 29-årig landbrugsmedhjælper har mistet benet, efter at han lørdag var udsat for en arbejdsulykke på en gård ved Aabenraa.
  Han var ved at rense en fodringsmaskine med en højtryksrenser, da foden og underbenet forsvandt ind i en roterende snegl.
  Arbejdstilsynet har nu været på ejendommen:
  - Vi har påbudt, at der sikres en forsvarlig instruktion, når medarbejdere på gården arbejder med fodringsanlægget. Desuden har vi påbudt, at afbryderen til maskinen sidder, så den er til at komme til. Den var placeret oppe under et loft. Endelig har vi påbudt, at der kan gives psykisk førstehjælp til ejerne af gården og medarbejderne, da det naturligvis er tragisk for alle, som har været involveret, siger tilsynschef Palle Graversgaard fra Arbejdstilsynets region syd til jv.dk.
  